Lav et referat af nedenstående tekst:

Tekst:
- Er du sindssyg, hvor vi glæder os til at komme ind og se kampen! 25-årige Christian Pedersen fra Hobro er sammen med sine tre gamle kammerater fra Himmerlandscentrets Idrætsefterskole i Nørager taget til Amsterdam for at heppe på de danske drenge under den vigtige kamp mod Wales. 26-årige Mikkel Krabbe fra Jerslev, 25-årige Mikkel Bjerregaard fra Klarup og Rune Bøje på 26 år fra Brønderslev er med på turen, som drengene bestilte via firmaet Landsholdsrejser i tirsdags. - Vi sad to timer i kø for at få billetterne og gav 185 euro per styk, men det er det hele værd, for det bliver en kæmpe oplevelse. Især hvis vi får en sejr til Danmark med hjem i bagagen, siger en begejstret Christian Pedersen, da TV2 Nord fanger ham over telefonen fra Amsterdam. VIDEO: Se de danske fodboldfans heppe på landsholdet Drengene er samlet på en af byens større pladser, der svarer til Kongens Nytorv i København. Her danner de sammen med omkring 5.000 andre fodboldfans en bølge af rød/hvide farver – og lyden er der også skruet godt op for i timerne inden kampstart klokken 18. - Alle har lige sunget ”Vi er røde, vi er hvide” sammen og råbt på Danmark. Hele pladsen er i de danske farver – der er ikke ét stykke orange, fortæller Christian Pedersen – og roser stemningen blandt de danske fans. - Folk er bare glade, og der er virkelig gået Heineken i den, siger han med knap så skjult henvisning til de våde varer, der indtages i stor stil på pladsen. VIDEO: Fodboldfans hylder Christian Eriksen: Armbånd gav grønt lys De fire nordjyske fodboldfans var ellers i tvivl om, hvorvidt de måtte komme ind på stadion. Alle fans skal kunne fremvise en negativ test foretaget på hollandsk jord, inden de bliver lukket ind. Men flere danske fodboldfans måtte vente i det uvisse i timevis på at få deres svar. Det skriver tv2.dk . For Christian, Rune og to gange Mikkel var testen også en underlig oplevelse. - Efter vi var blevet testet, fik vi aldrig svar på, om testen var positiv eller negativ – det var vildt mærkeligt. Pludselig kom de bare og satte et grønt armbånd på os. Så vi går ud fra, vi er testet negative, men vi ved det faktisk ikke, siger Christian Pedersen – som dog går stærkt ud fra, at det grønne armbånd var lig med det ’rigtige’ testsvar. - Hollænderne holder med os Lørdag eftermiddag klokken 17 går alle de omkring 5.000 danske fodboldfans i samlet flok ind til Johan Cruijff Arena, hvor kampen skal spilles. Et stadion, der er den danske landsholdsspiller Christian Eriksens tidligere hjemmebane. Et faktum, der bestemt ikke er gået de nordjyske næser forbi. - Han er også blevet hyldet hernede på pladsen. Vi har lige stået og råbt hans navn, alle os fans, siger Christian Pedersen – med henvisning til den opbakning, landsholdshelten modtaget, siden han faldt om med hjertestop og måtte genoplives under sidste lørdags EM-kamp mod Finland. Også hollænderne hælder til de rød/hvide-farver, når de skal vælge side. - Ja, vi får så meget sympati fra dem efter alt dét, der er sket. De håber også, vi vinder den her, fortæller Christian Pedersen. Drengene har knapt et døgn i landsholdstrøjen, før bussen kører de fire nordjyske drenge retur til København, hvor de alle bor i dag. Om denne lørdag bliver dagen, hvor Danmark går videre fra en 1/8-finalen ved EM, på samme dato hvor vi vandt EM for 29 år siden, står lysende klart for de fire nordjyske venner: - Vi vinder 2-0. Men er vi så heldige at gå videre, bliver det nok svært at få en billet til næste kamp, lyder det med et stort grin fra 26-årige Mikkel Krabbe, der er med i baggrunden.

Referat:
Stemningen i den hollandske by er på kogepunktet, inden Danmark møder Wales i 1/8-finalerne under EM. TV2 Nord følger fire nordjyske venner.